L'Estatut de Catalunya estableix, en l'article 23.1 el dret de totes les persones a accedir en condicions d'igualtat i gratuïtat als serveis sanitaris de responsabilitat pública, en els termes que estableixen les lleis.
D'altra banda, en l'article 162, apartats 1 i 3, estableix la competència exclusiva de la Generalitat per a l'organització, el funcionament intern, l'avaluació, la inspecció i el control de centres, serveis i establiments sanitaris, i la competència compartida per a l'ordenació, la planificació, la determinació, la regulació i l'execució de les prestacions i els serveis sanitaris, sociosanitaris i de salut mental de caràcter públic en tots els nivells i per a tots els ciutadans, respectivament.
La Llei 8/2007, de 30 de juliol, de l'Institut Català de la Salut, configura aquest Institut com a una entitat de dret públic sotmesa al dret privat, de conformitat amb l'article 21 del Text refós de la Llei 4/1985, de 29 de març, de l'Estatut de l'empresa pública catalana, aprovat pel Decret legislatiu 2/2002, de 24 de desembre.
De conformitat amb l'article 2 de la Llei 8/2007, de 30 de juliol, abans esmentada, l'Institut Català de la Salut es regeix, entre d'altres normes, pels seus Estatuts; i la disposició final segona de la mateixa Llei estableix que correspon al Govern de la Generalitat de Catalunya l'aprovació dels estatuts de l'Institut Català de la Salut, els quals n'han de regular l'organització i el règim de funcionament.
Per tot això, de conformitat amb el que estableix l'article 26.e) de la Llei 13/2008, de 5 de novembre, de la presidència de la Generalitat i del Govern, un cop dictaminat el projecte de decret pel Consell de Treball Econòmic i Social de Catalunya, i d'acord amb el dictamen de la Comissió Jurídica Assessora, a proposta de la consellera de Salut, i d'acord amb el Govern,
S'aproven els Estatuts de l'Institut Català de la Salut, que s'adjunten com a annex a aquest Decret.
Les activitats de recerca en el camp de la salut en les quals, de conformitat amb l'apartat c) de l'article 3.1 de la Llei 8/2007, de 30 de juliol, participi l'Institut Català de la Salut, es podran realitzar mitjançant les Fundacions de Recerca d'aquest Institut.
Directrius generals del Servei Català de la Salut
L'Institut Català de la Salut, sens perjudici de les seves competències en matèria d'aprovació, modificació i distribució del pressupost i de seguiment de l'execució del pressupost; d'aprovació dels plans d'inversions i polítiques patrimonials, i d'aprovació de la modificació de l'oferta de serveis sanitaris, actua sota les directrius generals del Servei Català de la Salut.
Queden derogades les normes de rang igual o inferior que s'oposin, contravinguin o resultin incompatibles amb aquest Decret.
Resten vigents les normes organitzatives dels òrgans de gestió de l'Institut Català de la Salut, les normes de funcionament, i les normes i els criteris de desenvolupament organitzatiu, vigents en el moment de l'entrada en vigor de la Llei 8/2007, i també les disposicions següents, la relació de les quals es fa a títol enunciatiu, o de les que les modifiquen o substitueixen, en tot allò que no contradiguin aquest Decret i mentre no se n'aprovin les normes reguladores per part del Consell d'Administració de l'Institut Català de la Salut en exercici de les funcions que li atribueix l'article 8.2.b) de la Llei 8/2007 i l'article 5.3 dels Estatuts que s'aproven:
a) El Decret 276/2001, de 23 d'octubre, de reestructuració de l'Institut Català de la Salut.
b) El Decret 277/2001, de 23 d'octubre, pel qual es regulen les estructures de direcció, gestió i administració de les institucions sanitàries en l'àmbit de l'atenció primària de l'Institut Català de la Salut.
c) El Decret 202/2005, de 27 de setembre, pel qual es creen i s'estableixen les normes reguladores dels òrgans de participació dels centres hospitalaris gestionats per l'Institut Català de la Salut.
d) El Decret 53/2006, de 28 de març, de mesures de reforma de l'Institut Català de la Salut.
e) El Decret 258/2007, de 27 de novembre, pel qual s'estableixen, amb caràcter provisional fins que s'aprovin els estatuts i normes de desplegament de la Llei 8/2007, de 30 de juliol, de l'Institut Català de la Salut, normes organitzatives de l'Institut Català de la Salut.
Estructura organitzativa de les direccions i els serveis corporatius i de les unitats de gestió i gerències territorials
En el termini d'un any des de la vigència d'aquest Decret, el director o la directora gerent de l'Institut Català de la Salut ha d'elevar la proposta d'estructuració organitzativa de les direccions i els serveis corporatius i, si escau, de les unitats de gestió i gerències territorials dels centres, els serveis i els establiments de l'organització, que ha de ser aprovada pel Consell d'Administració.
Consell general de participació
El Consell General de Participació previst a l'article 14 dels Estatuts que s'aproven s'ha de constituir en el termini de sis mesos a partir de l'entrada en vigor d'aquest Decret.
Els consells de participació dels centres, els serveis i els establiments previstos a l'article 18 dels Estatuts que s'aproven, s'han de constituir en el termini d'un any a partir de l'entrada en vigor d'aquest Decret.
Consell de Participació Professional
El Consell de Participació dels i de les professionals previst a l'article 19 dels Estatuts que s'aproven s'ha de constituir en el termini de sis mesos a partir de l'entrada en vigor d'aquest Decret.
En el termini de 6 mesos des de l'entrada en vigor d'aquest Decret, el Consell d'Administració de l'Institut Català de la Salut ha de aprovar el codi de bon govern de l'Institut previst a l'article 7 dels Estatuts que s'aproven.
Aquest Decret entra en vigor l'endemà d'haver estat publicat en el Diari Oficial de la Generalitat de Catalunya.
Estatuts de l'Institut Català de la Salut
L'Institut Català de la Salut és una entitat de dret públic de la Generalitat, que actua subjecte al dret privat, sens perjudici dels àmbits en els quals ha d'actuar subjecte al dret públic de conformitat amb la Llei 8/2007, de 30 de juliol, de l'Institut Català de la Salut, amb personalitat jurídica pròpia i plena capacitat d'actuar per al compliment de les funcions i la consecució dels objectius establerts als articles 3 i 4 d'aquesta Llei.
L'Institut Català de la Salut es regeix per la Llei 8/2007, de 30 de juliol, de l'Institut Català de la Salut, i les seves disposicions de desplegament; per la normativa reguladora del sector públic de la Generalitat de Catalunya, per les altres lleis i disposicions que li siguin aplicables, i pels acords del seu Consell d'Administració.
L'Institut Català de la Salut gaudeix d'autonomia funcional i de gestió, resta adscrit al departament competent en matèria de salut i es relaciona amb el Servei Català de la Salut d'acord amb allò legalment establert.
L'Institut Català de la Salut tindrà el seu domicili legal a Gran via de les Corts Catalanes, 591, 08007 Barcelona.
El domicili legal podrà ser traslladat mitjançant acord del Consell d'Administració de l'Institut Català de la Salut.
Els òrgans de govern i direcció de l'Institut Català de la Salut són:
Els òrgans de participació comunitària de l'Institut Català de la Salut són:
b) Els consells de participació dels centres, els serveis i els establiments de l'Institut.
c) Els altres òrgans de participació que es puguin crear.
L'òrgan de participació dels i de les professionals de l'Institut Català de la Salut és el Consell de Participació dels i de les professionals.
Els òrgans de gestió de l'Institut Català de la Salut són:
c) Les unitats de gestió dels centres, els serveis i els establiments de l'Institut.
Òrgans de govern i de direcció de l'Institut Català de la Salut
El Consell d'Administració de l'Institut Català de la Salut el formen els i les membres previstos a l'article 7 de la Llei 8/2007, de 30 de juliol, de l'Institut Català de la Salut.
Naturalesa i funcions del Consell d'Administració
El Consell d'Administració és l'òrgan superior de govern i de direcció de l'Institut Català de la Salut, s'encarrega de portar a terme la planificació estratègica dels mitjans que hi són adscrits a aquesta entitat, en dirigeix les actuacions i n'exerceix el control superior de la seva gestió, i li corresponen les funcions específiques previstes a l'article 8.2 de la Llei 8/2007, de 30 de juliol, de l'Institut Català de la Salut, amb la finalitat d'assolir la missió i d'acord amb els valors establerts en aquesta llei.
El Consell d'Administració pot delegar l'exercici de les seves funcions en la Comissió Executiva i en els òrgans de direcció dels centres, els serveis i els establiments de l'Institut, en els termes i d'acord amb el que es disposa a la Llei 8/2007, de 30 de juliol, de l'Institut Català de la Salut.
En el marc de l'article 8 de la Llei 8/2007, de 30 de juliol, de l'Institut Català de la Salut, i en els termes previstos en aquests Estatuts correspon al Consell d'Administració l'aprovació de les normes de desenvolupament d'aquests Estatuts en general, i en particular, l'aprovació de les normes que regulin l'organització, el funcionament, i el règim de provisió, si escau, dels òrgans de direcció, de participació i de gestió, així com l'aprovació dels reglaments d'organització, funcionament i règim d'activitats dels centres, els serveis i els establiments de l'Institut.
Si el president o la presidenta no ha fet ús de la facultat prevista a l'article 7.2.a) de la Llei 8/2007, de 30 de juliol, de l'Institut Català de la Salut, el Consell d'Administració pot nomenar un vicepresident o una vicepresidenta entre els seus vocals.
En cas que amb posterioritat al nomenament d'un vicepresident o una vicepresidenta, el president o la presidenta exercici la seva potestat de delegació de la presidència del Consell, el nomenament de qui ocupi la vicepresidència queda sense efecte.
El Consell d'Administració es reuneix en sessió ordinària almenys un cop cada dos mesos i també en sessions extraordinàries.
Serà convocat per la presidència del Consell a iniciativa pròpia, o a petició de la meitat dels vocals del Consell.
Per motius d'urgència i si tots els i les membres del Consell d'Administració són presents i expressen la seva conformitat, el Consell es podrà constituir sense que calgui convocatòria prèvia.
La convocatòria del Consell d'Administració es cursarà amb una antelació mínima de 48 hores i es podrà admetre com a mitjà de convocatòria qualsevol que permeti acreditar-ne la recepció.
A la convocatòria s'hi adjuntarà l'ordre del dia dels assumptes a tractar i la corresponent documentació, i l'acta de la sessió anterior.
La documentació necessària per a la deliberació i l'adopció d'acords que no pugui acompanyar la convocatòria ha d'estar a disposició dels i de les membres del Consell d'Administració des de la data de recepció d'aquella, llevat que hi hagi motius justificats que ho impedeixin.
Per a la vàlida constitució del Consell d'Administració serà necessària la presència del president o de la presidenta, del secretari o de la secretària, o de les persones que els o les substitueixin, i de la meitat almenys dels vocals del Consell, presents o representats.
Els vocals del Consell d'Administració podran atorgar la seva representació, que caldrà acreditar mitjançant escrit adreçat a la presidència del Consell, a qualsevol altre membre del Consell, incloent-hi el president o la presidenta, i cada membre del Consell en podrà acceptar fins a un màxim de dues, sense que sigui possible la representació en tercers que no siguin els i les membres del Consell.
En cas d'absència o vacant del president o la presidenta, i per al cas que no hagi fet ús de la facultat prevista a l'article 7.2.a) de la Llei 8/2007, de 30 de juliol, de l'Institut Català de la Salut, serà substituït o substituïda pel vicepresident o la vicepresidenta, si ha estat nomenat, i a manca de nomenament pel vocal o per la vocal de major edat d'entre els quals el seu nomenament s'ha fet a proposta del departament competent en matèria de salut.
Els acords del Consell d'Administració es prendran per majoria simple dels i de les membres presents o representats.
Les persones membres del Consell d'Administració podran fer constar en acta el seu vot contrari a l'acord adoptat i els motius que el justifiquin.
No podrà ésser objecte d'acord cap assumpte que no figuri inclòs en l'ordre del dia, llevat que sigui declarada la urgència de l'assumpte pel vot favorable de la majoria absoluta del Consell.
De cada sessió s'ha d'aixecar l'acta corresponent, i fer-hi constar les persones que hagin intervingut, les circumstàncies de lloc i temps en el qual s'hagi desenvolupat la sessió, els punts principals de la deliberació, el resultat de la votació i el contingut dels acords.
Les actes han de ser signades pel secretari o la secretària amb el vist-i-plau del president o la presidenta del Consell, les quals s'aprovaran en la mateixa o en la següent sessió del Consell.
En aquest darrer cas, l'acta s'haurà d'aprovar abans de la següent reunió del Consell d'Administració, durant la qual es donarà compte de l'acta aprovada.
Els i les membres del Consell d'Administració tenen dret a percebre les indemnitzacions per l'assistència a les reunions, de conformitat amb que estableix la normativa vigent.
Amb la finalitat de fixar els trets fonamentals de la responsabilitat social de l'empresa, el Consell d'Administració aprovarà un codi de bon govern, el qual ha d'orientar l'actuació dels i de les membres dels òrgans de govern i de direcció i òrgans de gestió de l'Institut Català de la Salut.
Amb l'objectiu de perseguir la paritat de gènere, en la composició del Consell d'Administració es tendirà a assolir una presència equilibrada d'homes i dones procurant que els i les membres de cada sexe no superin el seixanta per cent.
La secretaria del Consell d'Administració
El secretari o la secretària del Consell d'Administració serà nomenat o nomenada pel seu president o la seva presidenta d'entre els i les professionals de l'Institut.
El secretari o la secretària tindrà veu però no tindrà vot en les deliberacions.
En cas d'absència del secretari o de la secretària, el president o la presidenta pot designar un altra persona professional de l'Institut que els substitueixi.
Corresponen al secretari o a la secretària del Consell d'Administració de l'Institut Català de la Salut les funcions següents:
a) Prestar el suport administratiu i tècnic necessari al Consell d'Administració.
b) Preparar les sessions i aixecar les actes corresponents a les reunions que tingui el Consell d'Administració.
c) Estendre els certificats que els i les membres del Consell d'Administració sol·licitin sobre els acords i les deliberacions de les reunions.
d) Dur a terme el procés d'acolliment dels i de les diferents membres d'aquest Consell, amb la finalitat de facilitar-los al màxim el coneixement detallat de l'empresa, de la seva missió i valors, del seu funcionament i estructura orgànica i de qualsevol altre aspecte que pugui contribuir a què els i les membres del Consell d'Administració desenvolupin la seva funció i prenguin les seves decisions de forma plena i responsable.
La Comissió Executiva actua com a òrgan permanent de govern i direcció de l'Institut Català de la Salut amb les funcions que, d'acord amb la Llei 8/2007, de 30 de juliol, de l'Institut Català de la Salut, li delegui el Consell d'Administració.
La Comissió Executiva està integrada pels i per les membres del Consell d'Administració, fins a un màxim de vuit, inclòs el president o la presidenta.
En tot cas, seran majoria els i les membres del Consell d'Administració nomenats a proposta de les persones titulars dels departaments de la Generalitat de Catalunya, inclosa en aquesta majoria la persona que la presideix.
La Comissió Executiva serà presidida pel president o per la presidenta del Consell d'Administració, que podrà delegar aquesta funció en el vicepresident o la vicepresidenta del Consell d'Administració, si n'hi ha, o en un altre vocal del Consell d'Administració.
Aquesta delegació podrà fer-se amb caràcter permanent o per a supòsits d'absència o vacant.
La resta dels seus i de les seves membres vocals seran nomenats i cessats lliurement per acord del Consell d'Administració i, en tot cas, cessaran quan deixin de ser els i les membres d'aquest Consell.
El director o la directora gerent de l'Institut Català de la Salut assisteix a les sessions de la Comissió Executiva, amb veu però sense vot.
En l'acord del Consell d'Administració que constitueixi la Comissió Executiva es determinaran les facultats de l'article 8.3 de la Llei 8/2007, de 30 de juliol, de l'Institut Català de la Salut, que decideixi delegar-li i les normes de funcionament no determinades en aquests estatuts.
La Comissió Executiva informarà el Consell d'Administració de tots els acords que prengui en l'exercici de les funcions que tingui delegades.
Funcionament de la Comissió Executiva
La Comissió Executiva es reuneix en sessió ordinària almenys un cop al mes i també en sessions extraordinàries.
Serà convocada per la presidència de la Comissió a iniciativa pròpia, o a petició de la meitat dels i de les membres vocals de la Comissió.
Per motius d'urgència i si tots els i les membres de la Comissió Executiva hi són presents i expressen la seva conformitat, la Comissió es podrà constituir sense que calgui convocatòria prèvia.
La convocatòria de la Comissió Executiva es cursarà amb una antelació mínima de 48 hores i es podrà admetre com a mitjà de convocatòria qualsevol que permeti acreditar-ne la recepció.
A la convocatòria s'hi adjuntarà l'ordre del dia dels assumptes a tractar i la seva corresponent documentació, l'acta de la sessió anterior i es comunicarà si hi haurà persones convidades.
Per a la vàlida constitució del Comissió Executiva serà necessària la presència del president o de la presidenta, i de la meitat almenys dels i de les membres vocals de la Comissió, presents o representats.
Els i les membres vocals de la Comissió Executiva podran atorgar la seva representació, que caldrà acreditar mitjançant escrit adreçat a la presidència de la Comissió, a qualsevol altre membre de la Comissió Executiva, incloent-hi el president o la presidenta, i cada membre de la Comissió en podrà acceptar fins a un màxim de dues, sense que sigui possible la representació en tercers que no siguin els i les membres de la Comissió.
En cas d'absència o vacant del president o de la presidenta, i si no ha nomenat una persona delegada, serà substituït o substituïda pel vicepresident o vicepresidenta, si escau, i si hi manca pel vocal o per la vocal de major edat.
Els acords de la Comissió Executiva es prendran per majoria simple dels i de les membres presents o representats.
Els i les membres de la Comissió Executiva podran fer constar en acta el seu vot contrari a l'acord adoptat i els motius que el justifiquin.
No podrà ésser objecte d'acord cap assumpte que no figuri inclòs en l'ordre del dia, llevat que siguin presents o representats tots els i les membres de l'òrgan col·legiat i sigui declarada la urgència de l'assumpte pel vot favorable de la majoria absoluta de la Comissió Executiva.
De cada sessió s'ha d'aixecar l'acta corresponent, i fer-hi constar les persones presents, les circumstàncies de lloc i temps en el qual s'hagi desenvolupat la sessió, els punts principals de la deliberació, el resultat de la votació i el contingut dels acords.
Les actes han de ser signades pel secretari o per la secretària amb el vist-i-plau del president o de la presidenta de la Comissió, les quals s'aprovaran en la mateixa o en la següent sessió de la Comissió.
No obstant, la Comissió pot facultar el president o la presidenta i dos vocals com a interventors per a aprovar l'acta integrament o parcialment.
En aquest darrer cas, l'acta s'haurà d'aprovar abans de la següent reunió de la Comissió Executiva, durant la qual es donarà compte de l'acta aprovada.
Els i les membres de la Comissió Executiva tenen dret a percebre les indemnitzacions per l'assistència a les reunions, de conformitat amb el que estableix la normativa vigent.
Exercirà les funcions de secretaria de la Comissió Executiva el secretari o la secretària del Consell d'Administració, amb veu però sense vot.
El Consell d'Administració podrà establir una o més comissions assessores encarregades d'estudiar i proposar les línies bàsiques d'actuació en l'àmbit específic pel qual hagin estat creades.
De totes les comissions en serà president o presidenta la persona que tingui la presidència del Consell d'Administració.
El president o la presidenta podrà delegar la presidència de la comissió o comissions en el vocal que consideri convenient.
En el si de cada comissió assessora es podran designar experts externs, per tal que col·laborin en l'anàlisi i estudi de les matèries encomanades.
En el corresponent acord de constitució, es determinaran la remuneració que pugui correspondre per les activitats realitzades en el sí d'aquestes comissions, d'acord amb la normativa aplicable.
Amb l'objectiu de perseguir la paritat de gènere, en la composició de les comissions assessores es tendirà a assolir una presència equilibrada de dones i homes.
El director o directora gerent és nomenat i separat pel Govern a proposta del conseller o la consellera de Salut, un cop escoltat el Consell d'Administració.
El director o directora gerent assumeix la direcció de la gestió ordinària de l'entitat, executa els acords del Consell d'Administració i té la representació legal de l'Institut.
Li corresponen les funcions previstes a l'article 10 de la Llei 8/2007, de 30 de juliol, de l'Institut Català de la Salut, i també elaborar la proposta de pressupost de cada exercici així com la proposta de tancament dels comptes.
El director o directora gerent de l'Institut Català de la Salut té la consideració de càrrec directiu i s'assimila a alt càrrec d'acord i amb els efectes que es preveuen a l'article 20 de la Llei 8/2007, de 30 de juliol, de l'Institut Català de la Salut.
El director gerent comptarà amb l'assistència del Comitè de Direcció de l'Institut Català de la Salut el qual té com a funció essencial donar-li suport en l'exercici de les seves funcions.
Formen part del Comitè de Direcció el director o la directora gerent, que el presideix, els directors o les directores de les direccions dels serveis corporatius centrals, i els gerents o les gerents territorials.
Al Comitè de Direcció hi podran assistir altres persones per designació del director o la directora gerent.
Òrgans de participació de l'Institut Català de la Salut
Òrgans de participació comunitària de l'Institut Català de la Salut
El Consell General de Participació de l'Institut Català de la Salut
El Consell General de Participació
El Consell General de Participació es configura com un òrgan col·legiat de participació comunitària amb finalitats d'assessorament, consultives, de seguiment i de supervisió de l'activitat sanitària de l'Institut Català de la Salut, d'acord amb les funcions que s'assignen a l'article següent.
Correspon al Consell General de Participació dur a terme les funcions següents:
a) Participar en el seguiment del desenvolupament i l'avaluació dels plans i programes assistencials.
b) Promoure la participació de la comunitat.
c) Conèixer la memòria anual de l'Institut Català de la Salut.
d) Conèixer el projecte de pressupost de l'Institut Català de la Salut.
e) Conèixer les enquestes de satisfacció, els suggeriments i les reclamacions per promoure una millora de l'atenció i el nivell de salut.
f) Ser informats del funcionament dels serveis, els projectes de millora i la coordinació entre nivells assistencials, i realitzar les propostes que es considerin convenients.
g) Contribuir a la projecció de les activitats de l'Institut Català de la Salut a la societat i a segments d'aquesta: escoles, col·lectius d'immigrants, entre d'altres, amb el recolzament de l'assessorament i els mitjans el propi Institut.
h) En tot cas, el Consell General de Participació desenvoluparà les activitats precitades incorporant la perspectiva de gènere.
El Consell General de Participació serà presidit pel president o la presidenta de Consell d'Administració o persona en qui delegui, i estarà integrat pels i per les membres que determini el Consell d'Administració, fins a un màxim de trenta.
En tot cas, es garantirà la presència de representants de les corporacions i altres organitzacions professionals, de les persones pacients i usuàries, dels ens locals, del món veïnal, sindical i empresarial, així com la representació del Servei Català de la Salut i del propi Institut Català de la Salut.
Els representants dels ens locals seran designats a proposta de cadascuna de les entitats municipalistes.
Les persones membres del Consell General de Participació són nomenades i separades per acord del Consell d'Administració per un període de quatre anys, sens perjudici de successius nomenaments.
Les persones membres del Consell que ho siguin per raó de la representació que ostentin, són nomenades per aquest mateix període, sempre que continuïn gaudint durant tot el mandat d'aquella representació.
Amb l'objectiu de perseguir la paritat de gènere, en la composició del Consell General de Participació de l'Institut Català de la Salut es tendirà a assolir una presència equilibrada d'homes i dones procurant que els i les membres de cada sexe no superin el seixanta per cent.
El Consell General de Participació es reuneix en sessió ordinària almenys un cop cada tres mesos i també en sessions extraordinàries, mitjançant convocatòria de la presidència.
Es reuneix en sessió extraordinària quan així sigui convocat pel seu president o la seva presidenta, o quan ho sol·liciti la meitat de les seves persones membres.
La convocatòria del Consell General de Participació es cursarà amb una antelació mínima de set dies hàbils, excepte en els casos d'urgència apreciada pel president o per la presidenta, la qual s'haurà de fer constar en la convocatòria, que s'haurà de comunicar amb una antelació mínima de 48 hores.
Es podrà admetre com a mitjà de convocatòria qualsevol que permeti acreditar-ne la recepció.
A la convocatòria s'hi adjuntarà l'ordre del dia dels assumptes a tractar i la seva corresponent documentació, i l'acta de la sessió anterior.
Per a la vàlida constitució del Consell General de Participació serà necessària, en primera convocatòria, l'assistència del president o de la presidenta i, almenys, la meitat de les seves persones membres, i en segona, l'assistència del president o de la presidenta i, almenys, la tercera part de les seves persones membres.
Els acords del Consell General de Participació es prendran per majoria de dos terços dels i de les membres presents.
5 El secretari o la secretària del Consell General de Participació serà designat pel seu president o per la seva presidenta d'entre els professionals i les professionals de l'Institut Català de la Salut.
El secretari o la secretària aixecarà acta de les sessions, fent-hi constar les persones que hagin intervingut, les circumstàncies de lloc i temps en les quals s'hagi desenvolupat la sessió, els punts principals tractats, i en el seu cas el resultat de les votacions i el contingut dels acords.
Una còpia de les actes juntament amb la corresponent documentació serà tramesa al conseller o la consellera de Salut.
En tot allò no previst en aquest article, o en les normes internes de funcionament que el Consell d'Administració aprovi, es procedirà d'acord amb el que estableix la normativa general aplicable als òrgans col·legiats de l'Administració de la Generalitat.
Els consells de participació dels centres, els serveis i els establiments de l'Institut Català de la Salut
Els consells de participació dels centres, els serveis i els establiments
El Consell d'Administració de l'Institut Català de la Salut podrà crear consells de participació dels centres, els serveis i els establiments de l'Institut de forma coordinada amb els òrgans de participació que ja existeixin en el sistema sanitari de finançament públic, amb la finalitat de fer possible una participació comunitària de forma descentralitzada.
Per acord del Consell d'Administració, es determinarà el nombre, l'àmbit de representació, les funcions, la composició i normes de funcionament d'aquests consells.
En tot allò no regulat pels corresponents acords del Consell d'Administració són d'aplicació els articles d'aquests Estatuts que regulen el Consell General de Participació de l'Institut Català de la Salut.
El Consell de Participació dels i de les professionals de l'Institut Català de la Salut
El Consell de Participació dels i de les professionals
El Consell de Participació dels i de les professionals constitueix l'òrgan de l'Institut Català de la Salut que assessora el Consell d'Administració sobre assumptes relacionats amb les condicions i l'exercici professional del personal mèdic i infermer de l'organització.
Correspon al Consell de Participació dels i de les professionals dur a terme, a requeriment del Consell d'Administració, les funcions següents:
a) Conèixer i ser informat de les polítiques professionals de l'Institut en matèria assistencial, de formació i de recerca.
b) Formular propostes i recomanacions en matèries que repercuteixin en la prestació de serveis per part del col·lectiu mèdic i infermer, per tal de millorar la qualitat, eficàcia i eficiència de l'atenció sanitària.
c) Elaborar propostes que contribueixin a la millora de les condicions, dels instruments i del confort en l'exercici professional.
d) Formular propostes i recomanacions en matèria de promoció i desenvolupament professional.
e) I, amb caràcter general, totes aquelles funcions que permetin dur a terme un assessorament adequat al Consell d'Administració sobre l'exercici professional del personal mèdic i infermer de l'organització.
El Consell de Participació dels i de les professionals serà presidit pel president o per la presidenta del Consell d'Administració, o persona en qui delegui, i estarà integrat per l'esmentat president o presidenta i pel nombre de vocals que determini el Consell d'Administració, fins a un màxim de quinze.
La composició del Consell de Participació dels i de les professionals es determinarà per acord del Consell d'Administració, garantint la presència majoritària de metges i infermers electes que formin part de les juntes clíniques de l'Institut Català de la Salut, constituïts en cos electoral a aquest efecte, d'acord amb el procediment que amb aquesta finalitat aprovi el Consell d'Administració.
Amb l'objectiu de perseguir la paritat de gènere, en la composició del Consell de Participació dels i de les professionals de l'Institut Català de la Salut es tendirà a assolir una presència equilibrada d'homes i dones procurant que els i les membres de cada sexe no superin el seixanta per cent.
El Consell d'Administració de l'Institut ha d'aprovar el reglament de funcionament intern del Consell de Participació dels i de les professionals.
Els acords del Consell de Participació dels i de les professionals s'adopten per majoria de dos terços de les seves persones membres.
El secretari o la secretària del Consell de Participació dels i de les professionals serà designat pel seu president o per la seva presidenta d'entre els i les professionals de l'Institut Català de la Salut.
El secretari o la secretària aixecarà acta de les sessions, fent-hi constar les persones que hagin assistit, les circumstàncies de lloc i temps en les quals s'hagi desenvolupat la sessió, els punts principals tractats, i en el seu cas el resultat de les votacions i el contingut dels acords.
Una còpia de les actes juntament amb la corresponent documentació serà tramesa al conseller o consellera de Salut.
Dels òrgans de gestió de l'Institut Català de la Salut
Tipologia i objectius dels serveis corporatius
Tipologia dels serveis corporatius
Els serveis corporatius de l'Institut Català de la Salut són:
b) Serveis corporatius dels centres, els serveis i els establiments de l'Institut.
Els serveis corporatius ajustaran la seva actuació als objectius estratègics que determini el Consell d'Administració, la relació dels quals es fa a títol enunciatiu i no limitatiu:
a) Enfocament de servei al a la persona usuària, tant intern com extern.
b) Gestió basada en la co-responsabilitat i l'avaluació de resultats.
c) Professionalització en la prestació dels serveis.
d) Estandardització, unificació i normalització de processos i procediments.
e) Automatització i aprofitament de les tecnologies.
f) Accessibilitat a la informació i integració de sistemes.
g) Simplificació de processos i activitats.
h) Cerca de sinèrgies, d'economies d'escala i optimització dels recursos.
Els serveis corporatius centrals
Els serveis corporatius centrals de l'Institut Català de la Salut són els òrgans de gestió operativa que, integrats per direccions corporatives, constitueixen l'estructura directiva de suport al director o directora gerent de l'Institut, i coordinen i donen directrius als òrgans de gestió dels seus centres, serveis i establiments i als serveis corporatius dels centres, els serveis i els establiments.
Els serveis corporatius centrals tenen com a missió l'establiment de les directrius per a la gestió i el control de l'activitat pròpia de l'Institut, la planificació de les actuacions de l'Institut, l'establiment de les polítiques corporatives i l'execució de les facultats atribuïdes d'acord amb allò que estableixi el Consell d'Administració i els presents Estatuts.
Per a desenvolupar les seves funcions, el director o directora gerent de l'Institut Català de la Salut comptarà amb el suport de fins a nou direccions corporatives.
Les persones titulars de l'estructura directiva dels serveis corporatius centrals s'assimilen a alts càrrecs d'acord amb el que preveu l'article 20.6 de la Llei 8/2007, i depenen orgànicament de la direcció gerència de l'Institut Català de la Salut, i formen part de la seva estructura directiva juntament amb els serveis corporatius dels centres, serveis i establiments.
Les persones titulars de l'estructura directiva del serveis corporatius centrals seran nomenats pel Consell d'Administració, a proposta del director o directora gerent.
Els serveis corporatius centrals es podran dotar de les estructures de gestió que siguin necessàries per al seu funcionament, d'acord amb el que aprovi el Consell d'Administració.
Funcions dels serveis corporatius centrals
Correspon, a títol enunciatiu i no limitatiu, als serveis corporatius centrals de l'Institut Català de la Salut:
a) Donar suport al director o directora gerent en totes les funcions que aquest els encomani.
b) Donar directrius per tal de garantir el compliment i la implementació de les polítiques pròpies de l'Institut.
c) Avaluar i controlar l'activitat dels centres, els serveis i els establiments de l'Institut.
d) Executar, en el seu àmbit d'atribucions, els plans, programes i acords que adoptin el Consell d'Administració i la Comissió Executiva.
e) Elaborar el pla estratègic de l'Institut.
f) Organitzar els serveis comuns i compartits que siguin necessaris per assegurar l'execució de les polítiques de l'Institut.
g) Dissenyar i implementar els principals processos de l'organització, en especial en matèria de planificació i avaluació assistencial, gestió financera, sistemes i tecnologies de la informació i de la comunicació, organització i recursos humans, relacions externes amb tercers, assistència jurídica, seguiment, control de gestió, inspecció de serveis i equipaments.
h) Coordinar la resta d'òrgans de gestió de l'Institut Català de la Salut per tal que les seves funcions pròpies es desenvolupin amb adequació als principis d'eficàcia i d'eficiència en la prestació dels serveis.
i) Coordinar amb la resta d'organismes implicats i amb la resta d'òrgans de gestió de l'Institut Català de la Salut la planificació i l'organització de la docència de pregrau i de postgrau.
j) Totes les que el Consell d'Administració determini.
Facultats i competències de les direccions corporatives
Per acord del Consell d'Administració, i a proposta del director o directora gerent, es determinaran l'atribució, l'abast, l'exclusivitat i les característiques de les facultats i de les competències que corresponguin a les direccions corporatives dels serveis corporatius centrals.
Sens perjudici del que es disposa en el punt anterior, corresponen amb caràcter general, a títol enunciatiu i no limitatiu, als serveis corporatius centrals de l'Institut Català de la Salut, a través de les direccions corporatives, les següents àrees d'activitat:
a) Assegurar en l'àmbit assistencial les funcions que el Consell d'Administració determini i les relacionades especialment amb:
1) L'establiment de directrius en la gestió assistencial dels centres, els serveis i els establiments, actuant d'acord amb l'estratègia i els criteris de planificació assistencial dissenyats pel departament competent en matèria de salut.
2) El disseny, l'elaboració i la implementació dels plans d'actuació.
3) L'avaluació del cost de les accions derivades dels plans d'actuació, als efectes de la determinació del pressupost necessari i del programa d'inversions.
4) El disseny i la implantació de programes que potenciïn la continuïtat assistencial.
5) El disseny i l'establiment de plans de cures, de qualitat assistencial i de seguretat dels pacients.
b) En matèria econòmica i financera, als serveis corporatius els correspondrà el què el Consell d'Administració determini i s'adreçaran en especial a:
1) Dissenyar la política econòmica i financera de l'Institut, amb l'objectiu d'assolir la suficiència econòmica de l'organització, actuant d'acord amb els criteris de política econòmica i financera establerts pels departaments competents en matèria de salut i d'economia i finances.
2) Establiment de directrius en la gestió econòmica, financera i patrimonial de l'Institut.
3) Direcció dels processos agregats de negociació econòmica i financera amb les entitats clients i proveïdores de l'Institut.
4) Gestionar amb eficàcia i eficiència els recursos disponibles, especialment mitjançant una assignació econòmica adequada, l'optimització de costos, i l'establiment, l'aplicació i l'avaluació d'estàndards de qualitat en la gestió.
c) Pel que fa a l'àmbit de recursos humans, als serveis corporatius els correspondrà allò que el Consell d'Administració determini i particularment:
1) El disseny, la planificació i l'avaluació de les polítiques de recursos humans de l'Institut Català de la Salut, actuant d'acord amb l'estratègia i la política de recursos humans dissenyada pel departament competent en matèria de salut.
2) La direcció dels processos de negociació amb les organitzacions sindicals.
3) La coordinació dels plans d'ordenació de recursos humans.
4) L'establiment de les polítiques en matèria de prevenció de riscos i salut laboral.
5) L'establiment de les directrius i la realització de la coordinació de la gestió de recursos humans de l'Institut Català de la Salut.
6) La gestió dels recursos humans dels serveis corporatius.
7) La tramitació i proposta de resolució de reclamacions i recursos administratius en matèria de recursos humans.
8) L'elaboració de propostes, tant d'acords del Consell d'Administració, com de normatives, circulars, instruccions, acords marc i convenis de col·laboració, d'àmbit corporatiu, en matèria de recursos humans.
Els serveis corporatius assumiran així mateix les funcions relacionades amb el suport i l'assessorament jurídics que, dins el marc normatiu aplicable, el Consell d'Administració determini i, en especial respecte de:
1) La defensa judicial dels interessos de l'Institut davant qualsevol ordre judicial.
2) La tramitació i proposta de resolució de reclamacions i recursos administratius.
3) L'assessorament jurídic sobre totes aquelles qüestions que afectin l'Institut Català de la Salut i que siguin sotmeses a consulta.
4) L'elaboració de propostes, tant d'acords del Consell d'Administració, com de normatives, circulars, instruccions, acords marc i convenis de col·laboració, d'àmbit corporatiu.
e) Pel que fa als sistemes d'informació correspondrà als serveis corporatius allò que el Consell d'Administració determini i en particular:
1) Dirigir el conjunt de processos vinculats a la generació, tractament, explotació i comunicació de la informació.
2) Dirigir les polítiques, criteris, procediments i models de desenvolupament dels sistemes d'informació de l'Institut, actuant d'acord amb l'estratègia dels sistemes i tecnologies de la informació i les comunicacions dissenyada pel departament competent en matèria de salut.
f) Pel que fa a la gestió de les infraestructures de l'organització, des dels serveis corporatius es tindrà cura d'allò que el Consell d'Administració determini i en particular de:
1) Dur el control de la gestió i de l'execució del Pla d'infraestructures, actuant de manera coordinada amb el Servei Català de la Salut.
2) Ser l'òrgan de supervisió tècnica de tots els centres, els serveis i els establiments de l'Institut Català de la Salut, coordinant i supervisant els projectes i dissenys d'obres i instal·lacions, i elaborant els estudis i propostes tècniques necessàries.
g) Pel que fa a la comunicació interna i externa de la institució correspondrà als serveis corporatius allò que el Consell d'Administració determini i, en particular:
1) Planificar, dissenyar i coordinar les estratègies corporatives en matèria de comunicació interna i externa.
2) Proposar i executar l'elaboració, la implementació i la revisió del Pla de Comunicació i del Pla d'Imatge Corporativa de l'Institut Català de la Salut.
3) Impulsar, coordinar i avaluar les actuacions de l'Institut Català de la Salut en matèria de mitjans de comunicació, protocol i relacions institucionals.
4) Establir les directrius a seguir per l'organització en matèria d'imatge corporativa, disseny gràfic i publicacions, garantint l'ús d'un llenguatge escrit i iconogràfic no sexista ni androcèntric amb la documentació generada per l'Institut Català de la Salut.
5) Promoure, coordinar i avaluar el desenvolupament corporatiu de les tecnologies de la informació i de la comunicació.
6) Dinamitzar, coordinar i supervisar el desenvolupament corporatiu en matèria lingüística.
7) Assessorar i facilitar l'establiment de les eines i els canals de comunicació necessaris amb els responsables de comunicació de l'Institut Català de la Salut al territori.
8) Coordinar les relacions de l'Institut Català de la Salut amb el departament competent en matèria de salut i altres institucions o entitats en matèria de comunicació, seguint les orientacions emanades del departament competent en matèria de salut.
h) Pel que fa a l'atenció a la ciutadania, correspondrà als serveis corporatius:
1) Garantir els drets dels ciutadans i ciutadanes.
2) Planificar, dissenyar i coordinar les estratègies corporatives en matèria d'atenció a la ciutadania, actuant d'acord amb l'estratègia dissenyada pel departament competent en matèria de salut.
3) Establir les directrius a seguir per l'organització en matèria d'atenció a la ciutadania, i garantir-ne la difusió, compliment i coordinació en els diferents centres i nivells.
i) Pel que fa a la docència i la recerca:
1) L'establiment de polítiques i prioritats en matèria de recerca actuant d'acord amb l'estratègia dissenyada pel departament competent en matèria de salut.
2) L'establiment de polítiques i prioritats en matèria de docència i formació actuant d'acord amb l'estratègia dissenyada pel departament competent en matèria de salut.
3) La coordinació dels sistemes de formació d'especialistes sanitaris.
Els serveis corporatius dels centres, els serveis i els establiments de l'Institut Català de la Salut.
En aplicació dels principis de descentralització, desconcentració i autonomia de gestió previstos a l'article 11 de la Llei 8/2007, de 30 de juliol, de l'Institut Català de la Salut, es configuren els serveis corporatius dels centres, els serveis i els establiments de l'Institut Català de la Salut com l'estructura de suport administratiu i de gestió a les gerències i altres unitats de gestió dels centres, els serveis i els establiments de l'Institut Català de la Salut.
Els serveis corporatius dels centres, els serveis i els establiments de l'Institut Català de la Salut es creen per acord del Consell d'Administració i constitueixen l'estructura de què es doten les gerències territorials i les unitats de gestió dels centres, els serveis i els establiments de l'Institut Català de la Salut, de les quals en depenen, per a l'exercici de les facultats de direcció i administració que els hi són pròpies.
La funcions dels serveis corporatius dels centres, els serveis i els establiments de l'Institut són:
a) Donar suport al gerent territorial o al responsable de la unitat de gestió en totes les funcions que aquest els encomani.
b) Executar les directrius dels òrgans de gestió i direcció per tal de garantir el compliment i la implementació de les polítiques pròpies del centres, els serveis i els establiments de l'Institut.
c) Facilitar l'avaluació i el control de l'activitat dels centres, els serveis i els establiments per part dels serveis corporatius centrals.
d) Executar.en el seu àmbit d'atribucions- els plans, programes i acords que adoptin els òrgans de direcció i de gestió de l'Institut i dels corresponents centres, serveis i establiments de l'Institut.
e) Organitzar els serveis comuns i compartits que siguin necessaris per assegurar l'execució de l'activitat de l'Institut o dels seus centres, serveis i establiments.
f) Efectuar la gestió assistencial, dels sistemes i tecnologies de la informació i de la comunicació, d'organització, de recursos humans i financera seguint criteris d'eficiència i eficàcia i amb adequació als principis de funcionament de l'Institut Català de la Salut.
g) Desenvolupar els programes de docència de pregrau i de postgrau.
Dels òrgans de gestió dels centres, els serveis i els establiments de l'Institut Català de la Salut
L'organització dels centres, els serveis i els establiments de l'Institut Català de la Salut
D'acord amb el que disposa la Llei 8/2007, de 30 de juliol, de l'Institut Català de la Salut, els centres, els serveis i els establiments a través dels quals aquest actua realitzaran l'activitat de provisió de serveis sanitaris i sociosanitaris, en el marc dels principis de desconcentració i descentralització territorials, transparència, sostenibilitat, participació social i corresponsabilització dels seus professionals, proximitat i gestió del risc, i s'organitzen sota els principis d'autonomia economicofinancera i de gestió, sempre en el marc dels programes anuals aprovats per l'Institut i seguint les directrius dels òrgans de direcció de l'Institut Català de la Salut i dels serveis corporatius centrals.
La creació, modificació o supressió dels centres, els serveis i els establiments atendrà als següents criteris:
a) Necessitats assistencials de la població.
b) Optimització dels recursos disponibles.
La direcció i la gestió dels centres propis de l'Institut Català de la Salut ha de ser exercida per personal propi de l'Institut i no pot correspondre a persona contractada per societats alienes o a professionals aliens a la institució.
Això no obstant, en el cas d'aliances estratègiques i de projectes de gestió compartida entre entitats alienes, els professionals sanitaris de l'Institut s'inseriran en l'estructura funcional prevista en el conveni de col·laboració corresponent, i la coordinació d'aquest projecte es pot realitzar per personal aliè a l'Institut Català de la Salut.
El principi d'autonomia en la gestió dels centres, els serveis i els establiments de l'Institut Català de la Salut
L'autonomia de gestió i economicofinancera dels centres, els serveis i els establiments de l'Institut s'emmarca dins de la política global de l'Institut Català de la Salut emanada dels acords del Consell d'Administració, dels principis informadors del marc jurídic aplicable i, especialment, de la Llei 8/2007, de 30 de juliol, de l'Institut Català de la Salut, i dels criteris i objectius establerts en el contracte programa, i té com a objectiu que els centres, els serveis i els establiments de l'Institut puguin definir la seva pròpia estructura i organització i beneficiar-se de la seva gestió.
L'autonomia de gestió i economicofinancera dels centres, els serveis i els establiments de l'Institut es podrà concretar en els àmbits organitzatiu, de gestió econòmica, de gestió de personal i de gestió assistencial, mitjançant els acords de gestió, de la manera següent:
a) L'autonomia organitzativa suposarà dotar als centres, els serveis i els establiments de la capacitat per elaborar i aplicar les seves pròpies normes de funcionament intern i el desenvolupament i gestió dels seus plans de qualitat.
b) L'autonomia econòmica suposarà dotar als centres, els serveis i els establiments de recursos econòmics i de la capacitat per generar-ne de propis i posar en marxa iniciatives assistencials d'interès públic, així com capacitat de compra.
La gestió de recursos econòmics estarà orientada al compliment dels objectius d'activitat i qualitat i desenvolupada d'acord als principis d'economia, celeritat i eficàcia.
c) L'autonomia de gestió de personal suposarà dotar als centres, els serveis i els establiments de la capacitat de definir la composició de la plantilla més adient al projecte assistencial i, si s'escau, capacitat per a l'ordenació flexible del temps de treball.
d) L'autonomia de gestió assistencial suposarà dotar als centres, els serveis i els establiments de la capacitat per definir els seus plans funcionals a través dels quals es concreti un projecte d'atenció sanitària propi en el marc dels objectius de l'Institut Català de la Salut.
Determinació del grau d'autonomia de gestió dels centres, els serveis i els establiments
Sens perjudici del fet que l'autonomia de gestió sigui un principi que ha de regir l'organització i funcionament de tots els centres, els serveis i els establiments de l'Institut Català de la Salut, el grau d'autonomia i els àmbits en els quals s'haurà de concretar serà proposat en cada cas per les gerències territorials i els equips directius de cada unitat de gestió, i serà aprovat pel Consell d'Administració.
La proposta per gestionar amb autonomia un centre, servei o establiment haurà d'anar adreçada al director gerent, que la valorarà i la sotmetrà posteriorment a l'aprovació pel Consell d'Administració.
Aquesta proposta s'haurà d'acompanyar d'una memòria explicativa del projecte.
El control de l'autonomia de gestió dels centres, els serveis i els establiments serà exercit pel Consell d'Administració en la forma que aquest determini i tindrà com a finalitat comprovar el grau de compliment dels objectius pactats i l'adequada utilització dels recursos, així com la qualitat de les prestacions sanitàries mitjançant l'anàlisi dels resultats.
Tipologia d'òrgans de gestió dels centres, els serveis i els establiments
Els centres, els serveis i els establiment de l'Institut es poden organitzar per mitjà de:
b) Unitats de gestió d'atenció hospitalària.
c) Unitats de gestió d'atenció primària.
d) Unitats de gestió sociosanitària.
e) Unitats de gestió de suport al diagnòstic i al tractament.
f) Altres unitats de gestió que el Consell d'Administració determini.
De les gerències territorials i de les unitats de gestió dels centres, els serveis i els establiments de l'Institut Català de la Salut
A proposta del director o directora gerent de l'Institut, i mitjançant acord del Consell d'Administració, es podrà crear una organització territorial dels centres, els serveis i els establiments de l'Institut Català de la Salut.
Cadascuna de les unitats territorials que en el seu cas es puguin crear rebrà el nom de gerència territorial.
Les gerències territorials constituiran els òrgans de gestió de caràcter territorial de què es dota l'Institut Català de la Salut per a la gestió unitària dels recursos d'un determinat àmbit, la qual cosa inclou tota la xarxa d'atenció sanitària i sociosanitària dels centres, els serveis i els establiments que hi quedin inclosos, ja siguin d'atenció hospitalària, com d'atenció primària o sociosanitària.
A aquests efectes, tindran adscrits la totalitat dels dispositius i recursos d'aquell àmbit territorial i seran jeràrquicament superiors a les unitats de gestió territorials d'aquest àmbit.
Les gerències territorials depenen de la direcció gerència de l'Institut Català de la Salut, i formen part de la seva estructura directiva juntament amb els serveis corporatius.
El nombre i abast territorial de les gerències territorials es determinarà per acord del Consell d'Administració de l'Institut.
Règim orgànic i funcional de les gerències territorials
Al front de cada gerència territorial hi haurà un o una gerent, que tindrà la consideració de càrrec directiu, subjecte al règim establert a l'article 20 de la Llei 8/2007, de 30 de juliol, de Institut Català de la Salut.
Són funcions de la gerència territorial:
a) Ostentar la representació oficial ordinària de l'Institut en el territori corresponent, si la direcció gerència de l'Institut li delega aquesta competència.
b) Exercir l'autoritat directa en el seu àmbit d'actuació, sempre d'acord amb les facultats i competències que li hagin estat encomanades.
c) Exercir totes aquelles competències i facultats que li atribueixi el Consell d'Administració, d'acord amb l'abast, les característiques i l'exclusivitat que es determini en l'acord corresponent.
d) Dirigir, impulsar i coordinar els recursos, l'organització, la gestió, l'avaluació i el control intern dels serveis sanitaris, sociosanitaris i d'administració corresponents al seu àmbit d'actuació.
Els gerents o les gerents territorials seran nomenats pel Consell d'Administració, a proposta del director o directora gerent de l'Institut.
Les gerències territorials es podran dotar dels serveis corporatius que siguin necessaris per al seu funcionament, d'acord amb el que aprovi el Consell d'Administració.
A proposta del director o directora gerent de l'Institut Català de la Salut, i amb l'aprovació del Consell d'Administració, es crearan les unitats de gestió que siguin necessàries per a l'acompliment dels objectius de l'Institut i se'n determinarà la denominació.
De cadascuna de les unitats de gestió que es creïn se n'haurà de definir l'objecte de la seva activitat, l'àmbit d'actuació sanitària o sociosanitària i les facultats que li són atribuïdes.
Al front de cada unitat de gestió hi haurà un director o directora, que tindrà la consideració de càrrec directiu, subjecte al règim establert a l'article 20 de la Llei 8/2007, de 30 de juliol, de l'Institut Català de la Salut.
El seu nomenament correspondrà al Consell d'Administració, a proposta del director o directora gerent de l'Institut.
Les unitats de gestió es podran dotar dels serveis corporatius que siguin necessaris per al seu funcionament, d'acord amb el que aprovi el Consell d'Administració.
Principis ordenadors de la gestió de recursos humans a l'Institut Català de la Salut
Els principis ordenadors de la relació de serveis de l'Institut Català de la Salut amb el seu personal són: el sotmetiment ple a la llei, la igualtat, el mèrit, la capacitat, la competència i la publicitat en l'accés i en la promoció professional, la igualtat de tracte entre dones i homes, la conciliació de la vida personal, familiar i laboral, l'objectivitat, professionalitat i imparcialitat en l'exercici de les tasques assignades al personal, l'adequació de les condicions de treball del personal a les necessitats sanitàries de la població, l'eficàcia en la prestació del servei, el desenvolupament de la prestació de serveis sense risc per a la salut del treballador i la participació del personal en l'establiment de les seves condicions de treball en els termes establerts a la normativa vigent.
Ordenació del personal de l'Institut
L'ordenació del personal de l'Institut s'estructurarà en base als conceptes de grup, subgrup, categoria o agrupació professional i lloc de treball d'acord amb el que s'estableix a la Llei de l'Estat 7/2007, de 12 d'abril, de l'Estatut Bàsic de l'Empleat Públic, i d'altra normativa d'aplicació.
El personal de l'Institut Català de la Salut s'agrupa en categories o d'altres agrupacions professionals en funció del règim jurídic de la seva vinculació i de les competències, capacitats i coneixements comuns acreditats en un procés selectiu.
Els grups i subgrups de classificació professional agrupen categories professionals i altres agrupacions en funció de les titulacions exigides per a l'accés i en el cas dels subgrups del grup A es poden agrupar també pel nivell de responsabilitat de les funcions a desenvolupar i per les característiques del procés selectiu.
En funció de la pertinença a cada categoria o, en el seu cas, agrupació professional, al personal se li atribuirà el desenvolupament de les tasques pròpies de la professió, que pot exercir d'acord amb l'habilitació que li atorga la titulació exigida en el seu ingrés.
L'accés a cada lloc funcional comportarà els efectes econòmics que el lloc tingui atribuïts.
La relació de llocs de treball determinarà els llocs que poden ser ocupats per personal pertanyent a categories diferents.
Els llocs de treball de comandament són els previstos a l'article 21 de la Llei 8/2007, de 30 de juliol, de l'Institut Català de la Salut, si bé la relació de llocs de treball pot determinar altres llocs que incorporin l'exercici de funcions de responsabilitat, coordinació o similars i l'establiment de complements retributius per a l'exercici d'aquestes funcions, prèviament negociats d'acord amb la normativa vigent.
La relació de llocs de treball serà aprovada pel Consell d'Administració o pel director gerent prèvia delegació.
Provisió de places, selecció i promoció interna
En relació amb el personal estatutari, els processos de selecció i promoció interna que es convoquin abastaran l'àmbit territorial d'una gerència territorial, llevat que la convocatòria determini un altre abast.
Els i les professionals així seleccionats seran nomenats en aquest àmbit o en l'àmbit que la convocatòria determini, sens perjudici de la seva incorporació a un centre, servei o establiment sanitari concret, escollit en funció de la prelació resultant del procés selectiu.
Les convocatòries de mobilitat voluntària de l'Institut Català de la Salut podran ofertar llocs de treball dels centres, els serveis o els establiments sanitaris concrets, sens perjudici que el nomenament sigui de l'abast que determini la pròpia convocatòria, en els termes expressats al paràgraf anterior.
La selecció del personal estatutari s'efectuarà mitjançant convocatòria pública ajustada als principis constitucionals d'igualtat, mèrit i capacitat, seguint les normes reguladores d'aquesta relació de serveis.
En els processos de selecció s'inclourà la valoració del coneixement del català, de conformitat amb la legislació aplicable.
La relació de llocs de treball determinarà els llocs que incorporin funcions de gestió clínica i l'establiment de complements retributius per a l'exercici d'aquestes funcions prèviament negociats d'acord amb la normativa vigent.
Tots els llocs que incorporin funcions de gestió clínica són avaluables periòdicament.
L'avaluació negativa implicarà, sense canvi de lloc de treball, el cessament de les funcions de gestió clínica, així com la pèrdua dels complements derivats de l'exercici d'aquestes funcions i la corresponent modificació de la relació de llocs de treball.
Ocupació de llocs de treball de càrrec directiu i de personal amb funcions de comandament
Amb excepció dels llocs de treball assimilats a alts càrrecs, la provisió de llocs de treball de càrrec directiu i la dels de comandament s'efectuarà atenent als criteris de mèrit, capacitat, competència i publicitat.
El règim jurídic, les condicions i el procediment de provisió dels càrrecs directius és establert pel Govern, llevat de la fixació del procediment de verificació i d'avaluació de la gestió d'aquests càrrecs directius, que correspon establir-lo al Consell d'Administració de l'Institut Català de la Salut d'acord amb el que disposa l'article 20.3 de la Llei 8/2007, de 30 de juliol, de l'Institut Català de la Salut.
El règim jurídic, les condicions i el procediment de provisió dels llocs de comandament és establert pel Consell d'Administració de l'Institut Català de la Salut d'acord amb les previsions establertes a l'article 21 de Llei 8/2007, de 30 de juliol, de l'Institut Català de la Salut, i a la resta de la normativa aplicable en funció del règim jurídic de la seva vinculació amb l'Institut Català de la Salut.
Temps de treball, permisos i llicències
L'ordenació del temps de treball del personal de l'Institut Català de la Salut s'efectuarà en còmput anual, sens perjudici del que estableix la normativa vigent pel que fa als Equips d'Atenció Primària.
El règim de permisos, llicències i vacances del personal es regirà pel que disposi la corresponent normativa d'aplicació.
La substitució temporal de personal estatutari s'efectuarà prioritàriament amb personal que ocupi llocs de treball estructural que tinguin com a objecte la substitució d'altres professionals dins d'una mateixa Gerència Territorial.
La seva jornada podrà ser a temps complet o a temps parcial i amb calendari prèviament establert totalment o parcialment amb disponibilitat, en aquest darrer cas, de la resta de jornada tant ordinària com complementària respectant en tot cas la jornada màxima diària i el règim de descansos establert en l'Estatut marc del personal estatutari dels serveis de salut.
Exercici professional en diverses organitzacions sanitàries o en els centres, els serveis i els establiments de l'Institut Català de la Salut
Amb la finalitat de fomentar els mecanismes de coordinació i de col·laboració entre diferents centres, serveis i establiments sanitaris, quan es mantinguin aliances estratègiques o projectes de gestió compartida entre aquestes unitats sanitàries, el personal sanitari de l'Institut Català de la Salut.mantenint en tot cas la seva vinculació amb aquesta organització- prestarà serveis conjunts en dos o més centres, serveis i establiments sanitaris.
El personal que realitzi aquestes tasques podrà percebre els complements retributius que es determinin prèvia negociació d'acord amb la normativa vigent.
Els professionals sanitaris de l'Institut, vinculats a una aliança estratègica o a un projecte de gestió compartida entre entitats alienes, s'inseriran en l'estructura funcional prevista en el conveni de col·laboració corresponent, i s'autoritza situar al capdavant de l'estructura de comandament personal aliè a l'Institut Català de la Salut.
El personal de l'Institut desenvoluparà les seves funcions en diversos centres, serveis o establiments de l'Institut Català de la Salut quan en la relació de llocs de treball estigui previst que determinats llocs de treball incorporen la realització de tasques en diferents unitats productives.
Solució no judicial de conflictes col·lectius
En relació amb els conflictes col·lectius que es puguin originar entre l'Institut Català de la Salut i el seu personal, es promourà el recurs a la mediació, a la conciliació i a d'altres procediments no jurisdiccionals de solució de conflictes.
El Consell d'Administració de l'Institut Català de la Salut aprovarà anualment un programa d'actuació, d'inversions i de finançament, el qual, responent a les previsions plurianuals establertes oportunament, haurà de contenir:
a) Un estat que detalli les inversions reals i financeres a fer durant l'exercici.
b) Un estat que especifiqui les aportacions de la Generalitat i les de les altres fonts de finançament de les inversions.
c) L'expressió dels objectius a assolir durant l'exercici, entre els quals els ingressos que hom espera generar mitjançant facturació a tercers.
d) Una memòria concernent a l'avaluació econòmica de les inversions a començar durant l'exercici.
El Consell d'Administració de l'Institut Català de la Salut ha d'aprovar i trametre al departament competent en matèria de salut per a la seva tramitació davant el departament competent en matèria d'economia i finances l'avantprojecte del programa d'actuació, d'inversions i de finançament corresponent a l'exercici següent, complementat amb una memòria explicativa del contingut del programa i de les principals modificacions que presenta en relació amb el programa vigent.
El Consell d'Administració de l'Institut Català de la Salut aprovarà anualment el projecte de pressupost d'explotació i de capital d'acord amb l'estructura, contingut i procediment de tramitació que es determinin en la normativa anual d'elaboració dels pressupostos de la Generalitat de Catalunya i d'acord amb les directrius previstes en aquest article, el qual ha de contenir:
a) Un estat de recursos, amb les estimacions corresponents per a l'exercici.
b) Un estat de dotacions, amb l'avaluació dels mitjans necessaris per a desenvolupar llurs activitats durant l'exercici.
S'ha d'unir una memòria de la tasca duta a terme i dels objectius a assolir durant l'exercici i una avaluació econòmica dels projectes d'inversions que s'han d'iniciar en el mateix exercici.
L'exercici pressupostari ha de coincidir amb l'any natural, sens perjudici dels ajustaments que s'hi puguin fer quan les operacions que l'Institut Català de la Salut hagi d'efectuar estiguin vinculades a un cicle productiu diferent, el qual no podrà ésser superior a dotze mesos.
El projecte de pressupostos de l'Institut Català de la Salut ha de ser tramès pel seu Consell d'Administració al departament competent en matèria de salut perquè l'incorpori al seu projecte general i el tramiti segons la normativa vigent.
L'Institut Català de la Salut ha d'ordenar la seva comptabilitat d'acord amb el Pla general de comptabilitat en els termes previstos per la legislació vigent, de manera que permeti un coneixement exacte i un control efectiu de les seves activitats i dels seus costos generals i unitaris, i d'acord amb els criteris de caràcter general establerts per la Intervenció General de la Generalitat en relació amb el sector públic de la Generalitat de Catalunya.
Sobre les seves dades es fixen anualment, i per exercicis vençuts, un balanç ajustat a la previsió del Pla general de comptabilitat i un compte de pèrdues i guanys que han de reflectir amb rigor la situació i resultats de les seves activitats amb diferenciació de les diverses unitats de cost.
Els comptes anuals comprendran el balanç, el compte de resultats, la liquidació pressupostària i la memòria explicativa del grau d'assoliment d'objectius, i seran tramesos a la Intervenció General.
Dels béns i dels immobles de l'Institut Català de la Salut, es formularà l'inventari corresponent.
La declaració de la no necessitat de béns immobles amb vista a la seva desafectació al servei seguirà el règim jurídic assenyalat a la seva normativa vigent.
No obstant això, el Consell d'Administració pot proposar al departament competent en matèria de salut, per a la seva tramitació pel departament competent en matèria d'economia i finances, la reserva i retenció de béns immobles, en previsió d'obres futures, formulant almenys cada cinc anys una revisió d'aquestes previsions.
L'Institut Català de la Salut podrà vendre o permutar els béns patrimonials propis, d'acord amb la normativa aplicable.
La prestació de serveis de l'Institut Català de la Salut per compte del Servei Català de la Salut s'articula per mitjà d'un contracte programa subscrit per ambdues entitats, amb l'aprovació prèvia del Govern, a proposta conjunta del departaments competents en matèria de salut i d'economia i finances, i d'acord amb la normativa aplicable al sector públic de la Generalitat.
El projecte de pressupost, tant d'explotació com d'inversió de l'Institut Català de la Salut ha d'estar d'acord amb les previsions econòmiques del contracte programa amb el Servei Català de la Salut.
Aquest contracte programa s'adaptarà al sistema de pagament vigent, permetent, si s'escau, el model d'assignació en base poblacional.